  Майя Бывальцева Удмуртиын инвесторъёс жуг-жагез люканы выль полигонъёс лэсьтон ужъёсты кутскизы. Иворъёсъя «Удмуртия» агентстволы 21-тӥ шуркынмонэ со сярысь вераз элькунысь инкуазь узырлыкъёсъя но инкуазез утёнъя министр Александр Нестеров. Соос Глаз, Вотка, Сарапул, Камбарка но Ува ёросъёсын кылдозы. Интыос вань объектъёсъя быръемын ни. «Инвестор вань Камбаркаын, со ужа ни, ӝоген отын карталэн нырысетӥ люкетэз пуктэмын луоз ни. Кыкетӥез инвестор — со Ува котыр, озьы ик полигон. Туннэ Вотка котыръя ӵектосъёсты инвестор дася. Вань Глазов котыръя инвестор, ӵектос но дасямын ни», — вераз Нестеров. Али элькунын сизьым со выллем объектъёс ужало, куинезлэн 2019-тӥ арын 1-тӥ толшоре лицензизы быре, собере соос ужысь поттэмын луозы. Озьы ик улосвылын жуг-жагез люкылонъя кык огъетъёс кылдозы — Глазкарен но Ижкарен артэ. Нырысетӥяз араз 50–100 сюрс тонна жагез переработать карозы, кыкетӥяз — 250 сюрс тонна. Инвесторъёс кыкезлы ик ӵектосъёслы вань, но Ижкар вӧзысь огъетъя инты ласянь шугъяськонъёс кылдӥзы. Министрлэн верамезъя, нырысь ик лэсьтӥськон Удмурт хладокомбинат вӧзын чакламын вал, отчы электротыл кыскыны но сюрес лэсьтыны луэ. Но сыръясь интыез ворсаны туж трос коньдон кулэ луоз. Али выль инты утчало. Одӥг полигон инвесторлы 20–25 миллион манет усёз, переработкая огъет — 500 миллионысен 1 миллиард манетозь. Озьы ик чакламын жуг-жагез люкылонъя кык огъетъёсты пуктыны, Ижкарысь Индустри ёросын жуг-жагез люктолонъя станция лэсьтыны, Ижкарысь жуг-жагез переработать каронъя заводэз выльдыны но пуктыны, полигонъёсын люкылонъя станциос лэсьтыны. Тодэ вайытом, федерал катрадлык воштӥськемен, 2017-тӥ арын 1-тӥ толшорысен Удмуртиын жуг-жаген ужанъя улосвыл оператор кылдоз. Сое быръёзы тарифъёсты юнматэм бере. Тегъёс: Мерлык Ижкар Удмуртия жуг-жаг Глазкар инкуазь АлександрНестеров  